
"Kegyetlensége miatt megsemmisült a hitel igen erős köteléke". Az adósrabszolgaság eltörlésének liviusi interpretációja

Kulcsszavak: nexum; történetírói névhasználat; flos aetatis; férfi pudicitia; exemplum-lánc
A római történetírás gyakran drámaian elbeszélt fiktív történetekre vezetett vissza jelentős politikai változásokat. Ez a nexum (adósrabszolgaság) eltörlését bemutató jelenetben sincs másként, amelynek elbeszélése Liviusnál, halikarnassosi Dionysiosnál és Valerius Maximusnál maradt fenn részletesen.
E dolgozat a liviusi változat vizsgálatát tűzte ki céljául. Liviusnak, a „próza költőjének” munkáját igen sokféleként lehet értelmezni, amit az irodalmak mind módszertani, történelemfilozófiai és stílustani szempontból meg is tesznek. Ezen munkák közül néhányat szükséges bemutatni annak érdekében, hogy a dolgozat későbbi érvei és gondolatmenetei igazolást nyerhessenek; valamint – ugyanebből az okból – érdemes kitérni a nexumról és a lex Poeteliáról kialakult újabb, tudományos nézetek bemutatására is. A vizsgálódás egyik iránya a liviusnál feltűnő nevek elemzése és történeti kontextusba illesztése: a történetben feltűnő hitelező L. Papirius (L. Papirius Cursor), az adós pedig C. Publilius (Q. Publilius Philo); nevük megfeleltethető a kor két nagy politikusának. Ez különösen úgy nyer igazolást, ha a nexum eltörlésének történetét egy másik jelenettel (a Fabius-Papirius jelenettel) együtt elemezzük. A vizsgálódás másik iránya Publilius alakjára vonatkozik. Róma korai történetének szinte minden jelentős változását egy pudicitiával (erkölcsi tisztaság) bíró nőre irányuló libido (kéjvágy), abúzus előzte meg. Livius igen fontosnak tartotta a nexum eltörlését, jelentősgét a köztársaság megszületéséhez mérte: velut aliud initium libertatis (a szabadságnak szinte új hajnala; 8.28.1). A történetben feltűnő iuvenist mind társadalmi státusa, mind flos aetatisa (fiatalság virága) a nőszereplőkhöz köti, így feltételezhetünk egy Lucretia – Verginia – Publilius exemplum-láncot, amelynek Liviusnál egy leegyszerűsített változata maradt fenn – szemben Dionysiosszal.



